Զարդավոր չրխկան

Զարդավոր չրխկան (), չրխկանների ընտանիքին պատկանող միջատ, որը գրանցված է Հայաստանի Հանրապետության Կարմիր գրքում։

Նկարագրություն 
4,5-5,5 մմ երկարությամբ փոքր բզեզ է։ Մարմինը մուգ դարչնագույն է, վերջույթները՝ բաց գորշավուն, ոչ ցայտուն արտահայտնված սև բծով առաջնամեջքը՝ կարմրագորշագույն, իսկ երկու դեղին գագաթնային և երկու վատ արտահայտված եզրերով հիմնային բծեր ունեցող վերնաթևերը՝ մուգ գորշագույն։

Տարածվածություն 
Տարածված է Անդրկովկասում, Առաջավոր և Միջին Ասիայում, Իրանում, Աֆղանստանում, Իրաքում, Արաբական թերակղզում և Հայաստանում՝ Տավուշի (Իջևան և Բերդ քաղաքներ, Աճարկուտ և Բագրատաշեն գյուղեր), Արմավիրի (Փշատավան գյուղի շրջակայք) և Սյունիքի (Մեղրի գետի ափ՝ Մեղրի քաղաքի մոտ) մարզերում։

Էկոլոգիա 
Ապրում է հոսուն ջրերի լողափերում։

Կենսաբանական առանձնահատկությունները հայտնի չեն։ Բզեզները  հանդիպում են խոնավ ավազում և մանր հղկված գետաքարերում՝ ջրի մոտ։

Պահպանություն 
Սահմանափակ արեալով հազվագյուտ տեսակ է։ Բնության պահպանության միջազգային միության Կարմիր ցուցակում գրանցված է որպես խոցելի տեսակ։

Հանդիպում է հազվադեպ, իսկ թվաքանակի փոփոխության միտումները բացահայտված չեն։ Հայտնի են եզակի հավաքներ։

Սպառնացող վտանգ է համարվում մելիորատիվ և հիդրոշինարարական գործունեության հետևանքով ջրային ռեժիմի խախտումը։

Պահպանվում է «Արևիկ» ազգային պարկում։

Ծանոթագրություններ 
 

Կենդանիներ
Միջատներ
Խոցելի տեսակներ
ՀՀ Կարմիր գրքում գրանցված կենդանիներ